અર્ટિમિશિયા પાક મેલેરિયાની લારિયાગો ટેબલેટમાં કન્ટેન્ટ તરીકે વપરાય છે અને આણંદમાં એક કંપની અર્ટિમિશિયા પાકનું કોન્ટેક્ટ ફાર્મિંગ કરાવતી હતી. જોકે કંપની હવે ખેડૂતો પાસેથી અર્ટિમિશિયા ખરીદતી નથી. આણંદના ઔષધિય વનસ્પતિઓનું ઉત્પાદન કરતા અને કોન્ટેક્ટ ફાર્મિંગથી ઉત્પાદન કરાવતા નીલ શાહ કહે છે, ‘દવા કંપની હવે મેલેરિયાની દવા લારિયાગોમાં અર્ટિમિશિયાના સ્થાને સસ્તંુ બનાવટી રસાયણ વાપરે છે, આ કારણે અર્ટિમિશિયાની ખેતી બંધ થઈ છે. બિયારણ કંપની ફ્રી આપતી હતી અને ખેડૂતોને વીઘે ૧૫થી ૨૦ હજારનો નફો થતો હતો. અર્ટિમિશિયાનું કોન્ટેક્ટ ફાર્મિંગ ૭ વર્ષ ચાલ્યું. છેલ્લા એક વર્ષથી તેની ખેતી બંધ થઈ છે.’ નીલ શાહ દવા કંપનીઓની માગ પ્રમાણે બ્રાહ્મી, અશ્વગંધા વગેરેનું ૧૦૦ વીઘા જેટલી જમીનમાં વાવેતર કરે છે અને કોન્ટાક્ટ ફાર્મિંગથી કરાવે છે. ૩૦ જેટલા ખેડૂતો આ પ્રકારની કોન્ટેક્ટ ફાર્મિંગ સાથે જોડાયેલા છે.